b'\n_START_ARTICLE_\nEscola T\xc3\xa8cnica Superior d\'Enginyeria Industrial de Barcelona\n_START_SECTION_\nHist\xc3\xb2ria\n_START_PARAGRAPH_\nL\'escola es va crear l\'any 1851, amb el nom inicial d\'Escola Industrial Barcelonesa, gr\xc3\xa0cies a un Reial Decret del 4 de setembre de 1850 que permet\xc3\xa9 l\'obertura de les primeres escoles d\'ensenyament industrial a Sevilla, Bergara i Madrid. L\'escola de Barcelona absorb\xc3\xad les c\xc3\xa0tedres t\xc3\xa8cniques i cient\xc3\xadfiques que la Junta de Comer\xc3\xa7 havia anat creant des de 1769, incloent les de qu\xc3\xadmica aplicada, f\xc3\xadsica experimental, maquin\xc3\xa0ria i dibuix lineal. Lloren\xc3\xa7 Presas i Puig va ser l\'encarregat d\'organitzar els estudis del nou centre. El discurs inaugural an\xc3\xa0 a c\xc3\xa0rrec de Jaume Llans\xc3\xb3 i el primer director fou Josep Roura i Estrada. Les classes es van iniciar-se en l\'antic convent de Sant Sebasti\xc3\xa0 (ja desaparegut), proper a la Llotja, on hi hagu\xc3\xa9 la seu entre 1851 i 1873. _NEWLINE_L\'any 1855 l\'escola pass\xc3\xa0 a anomenar-se Escola Professional Industrial de Barcelona. Degut a la llei Moyano de 1857, el 1860 s\'anomen\xc3\xa0 Escola Superior Industrial de Barcelona. A partir de 1865 el nom fou Escola d\'Enginyers Industrials de Barcelona. L\'any 1867 es tanc\xc3\xa0 l\'escola de Madrid, i l\'escola de Barcelona pass\xc3\xa0 a ser durant 32 anys l\'\xc3\xbanica existent a Espanya d\'aquestes caracter\xc3\xadstiques. De totes les Escoles Industrials creades a Espanya en aquelles dates, nom\xc3\xa9s la de Barcelona ha seguit funcionant ininterrompudament fins als nostres dies. _NEWLINE_L\'any 1873 l\'Escola d\'Enginyers Industrials de Barcelona es trasllad\xc3\xa0 a l\'edifici de la Universitat Liter\xc3\xa0ria, a la Pla\xc3\xa7a de la Universitat. L\'any 1874 es va crear l\'Escola Lliure Provincial d\'Arts i Oficis, la qual estava agregada a la instituci\xc3\xb3 fins que l\'any 1913 va canviar el nom pel d\'Escola del Treball i se\'n va independitzar._NEWLINE_L\'any 1927 l\'Escola d\'Enginyers Industrials de Barcelona pass\xc3\xa0 a ocupar l\'edifici del Rellotge de l\'Escola Industrial, a l\'antiga f\xc3\xa0brica de Can Batll\xc3\xb3 del carrer Urgell. L\'any 1940, despr\xc3\xa9s de la Guerra Civil espanyola, es van fusionar les escoles de Barcelona, Bilbao i Madrid i l\'escola s\'anomen\xc3\xa0 Escuela Especial de Ingenieros Industriales. Establecimiento de Barcelona. L\'any 1947 l\'escola de Barcelona torn\xc3\xa0 a ser independent. L\'any 1957 adopt\xc3\xa0 en nom oficial de Escuela T\xc3\xa9cnica Superior de Ingenieros Industriales de Barcelona. _NEWLINE_L\'any 1964 es produ\xc3\xad el trasllat a l\'edifici situat a l\'avinguda Diagonal, obra de l\'arquitecte Robert Terradas. L\'any 1971 l\'Escola fou un dels centres que constitu\xc3\xafren el que avui \xc3\xa9s la Universitat Polit\xc3\xa8cnica de Catalunya. El nom de l\'escola es va catalanitzar l\'any 1977, passant a ser Escola T\xc3\xa8cnica Superior d\'Enginyers Industrials de Barcelona. L\'any 1998 s\'adopt\xc3\xa0 el nom actual, que inclou la paraula "Enginyeria" en lloc "Enginyers" per raons de no discriminaci\xc3\xb3 de g\xc3\xa8nere._NEWLINE_De l\'escola n\'han sortit m\xc3\xa9s de 18.000 titulats, que han contribu\xc3\xaft a la industrialitzaci\xc3\xb3 i al progr\xc3\xa9s tecnol\xc3\xb2gic i socio-cultural de Catalunya i d\'Espanya.\n_START_SECTION_\nEstudis\n_START_PARAGRAPH_\nL\'Escola T\xc3\xa8cnica Superior d\'Enginyeria Industrial de Barcelona forma enginyers i enginyeres amb un ampli espectre d\'especialitzaci\xc3\xb3 en diverses \xc3\xa0rees tecnol\xc3\xb2giques: autom\xc3\xa0tica, construcci\xc3\xb3, el\xc3\xa8ctrica, electr\xc3\xb2nica, energ\xc3\xa8tica, fabricaci\xc3\xb3, inform\xc3\xa0tica, materials, mec\xc3\xa0nica, organitzaci\xc3\xb3 industrial, qu\xc3\xadmica, transports, log\xc3\xadstica o bioenginyeria._NEWLINE_A m\xc3\xa9s dels estudis d\'Enginyeria Industrial, en aquest centre s\'imparteixen diferents m\xc3\xa0sters relacionats amb el m\xc3\xb3n de l\'enginyeria._NEWLINE_L\'escola t\xc3\xa9 una superf\xc3\xadcie de 47.000 m2 edificats, amb uns 3170 estudiants, m\xc3\xa9s de 410 professors integrats en 17 departaments i prop de 240 persones d\'administraci\xc3\xb3 i serveis.\n_START_SECTION_\nETSEIB Motorsport\n_START_PARAGRAPH_\nETSEIB Motorsport \xc3\xa9s un equip d\xe2\x80\x99estudiants format per enginyers que estudien els \xc3\xbaltims cursos d\'Enginyeria Industrial a l\xe2\x80\x99ETSEIB. L\xe2\x80\x99equip compta amb coordinadors del centre educatiu que ajuden al projecte i el dirigeixen._NEWLINE_L\'objectiu \xc3\xa9s dissenyar i construir un monopla\xc3\xa7a apte per competir a la Formula Student. Per tal de complir-ho, cada temporada s\xe2\x80\x99organitzen els membres d\'acord amb les necessitats de disseny pel prototip. En termes generals l\xe2\x80\x99equip est\xc3\xa0 dividit en les seccions de Tren de Pot\xc3\xa8ncia, Estructura i Aerodin\xc3\xa0mica, Din\xc3\xa0mica, Electr\xc3\xb2nica i Gesti\xc3\xb3._NEWLINE_La primera part del projecte consisteix a pensar el disseny de les peces que conformaran el cotxe, al mateix temps que es comen\xc3\xa7a a contactar amb els possibles patrocinadors de la temporada._NEWLINE_Seguint un Masterplan, ja descrit des de l\xe2\x80\x99inici de la temporada, es tanca el disseny del cotxe i es comencen a demanar els components que conformaran el cotxe d\'aquella temporada. La seg\xc3\xbcent etapa es tracta de fer proves amb els components per treure\xe2\x80\x99n el m\xc3\xa0xim profit i acabar-los ajuntant per tal de tenir el cotxe acabat._NEWLINE_Abans de les competicions \xc3\xa9s important provar el cotxe, per tal de coneixe\xe2\x80\x99l i saber com solucionar-ne els possibles desperfectes._NEWLINE_Durant l\xe2\x80\x99estiu es dur\xc3\xa0 el vehicle a les competicions que s\xe2\x80\x99hagi decidit, on es veur\xc3\xa0 el recompensat tot l\xe2\x80\x99esfor\xc3\xa7 dels membres durant la temporada._NEWLINE_Aquest projecte \xc3\xa9s una gran experi\xc3\xa8ncia pels alumnes que conformen l\xe2\x80\x99equip, ja que \xc3\xa9s una experi\xc3\xa8ncia enginyeril totalment real que fan paral\xc2\xb7lelament als seus estudis. Aix\xc3\xad els membres adquireixen unes habilitats molt dif\xc3\xadcils de tenir abans d\xe2\x80\x99entrar al m\xc3\xb3n laboral: comunicaci\xc3\xb3 amb empreses prove\xc3\xafdores, disseny de components reals, ser membre d\xe2\x80\x99un projecte de gran envergadura.'